
BIROUL PERMANENT

AL

CAMEREI DEPUTAŢILOR

           
Vă înaintăm, alăturat, RAPORTUL COMUN asupra propunerii legislative privind protejarea persoanelor care au cumpărat un imobil dar nu au intrat în posesia lui, trimisă spre dezbatere în fond, Comisiei juridice, de disciplină şi imunităţi şi Comisiei pentru administraţie publică, amenajarea teritoriului şi echilibru ecologic cu adresa nr. Pl x - 61  din 28 februarie 2011, înregistrată sub nr.31/123 din 1 martie 2011, respectiv, sub nr.26/55 din 28 februarie 2011.
            În raport de obiectul şi conţinutul său, propunerea legislativă face parte din categoria legilor ordinare.

        PREŞEDINTE                                   VICEPREŞEDINTE                                                                                                                                                                                                            

                       Daniel Buda                                                 Ion Călin

RAPORT  COMUN
asupra propunerii legislative privind protejarea persoanelor care au cumpărat un imobil dar nu au intrat în posesia lui

  În conformitate cu prevederile art. 95  din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi  şi Comisia pentru administraţie publică, amenajarea teritoriului şi echilibru ecologic  au fost sesizate spre dezbatere, în fond, cu propunerea legislativă privind protejarea persoanelor care au cumpărat un imobil dar nu au intrat în posesia lui, trimisă cu adresa nr. Pl - x 61 din 28 februarie 2011 şi înregistrată cu nr.31/123 din 1 martie 2011 şi, respectiv, sub nr.26/55 din 28 februarie 2011. 
 Potrivit prevederilor art. 75 din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă, în şedinţa din 21 februarie 2011.
Consiliul Legislativ, prin avizul nr. 1182 din 5 octombrie 2010, a avizat favorabil  propunerea legislativă, cu observaţii şi propuneri.
 Guvernul României, a transmis punctul de vedere cu nr. 2644 din 22 octombrie 2011, prin care nu susţine adoptarea acestei iniţiative legislative.
Comisia pentru buget, finanţe şi bănci a transmis un aviz negativ cu nr. 22/54 din 9 martie 2011.
Propunerea legislativă are ca obiect de reglementare protejarea persoanelor care au cumpărat un imobil de la un dezvoltator imobiliar, dar nu au intrat în posesia lui, întrucât dezvoltatorul nu mai poate continua proiectul; iniţiatorii preconizează ca finalizarea lucrării să fie realizată de către Autoritatea Naţională pentru Locuinţe, urmând ca dezvoltatorul imobiliar să îşi recupereze investiţia după finalizarea lucrării şi vânzarea tuturor locuinţelor prevăzute în proiect.

      În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic şi membrii Comisiei juridice, de disciplină şi imunităţi au examinat propunerea legislativă în şedinţe separate. Membrii comisiei pentru administraţie publică, amenajarea teritoriului şi echilibru ecologic  au examinat propunerea legislativă în şedinţa din  22 martie 2011, iar membrii Comisiei juridice, de disciplină şi imunităţi au examinat propunerea legislativă în şedinţa din 29 martie 2011.
            La lucrările şedinţelor comisiilor au participat, în calitate de invitaţi, conform art. 54 şi 55 din Regulamentul Camerei Deputaţilor,  domnul Cristian Stamatiade – director în cadrul Ministerului Dezvoltării Regionale şi Turismului.
 
 La dezbateri au fost prezenţi 17 deputaţi, din totalul de 22 de membri ai Comisiei juridice, de disciplină şi imunităţi, iar din totalul celor 30 de membri ai Comisiei pentru administraţie publică, amenajarea teritoriului şi echilibru ecologic  au fost prezenţi 28 deputaţi.  

În urma dezbaterilor, membrii celor două Comisii au apreciat că  finalitatea pe care şi-au propus-o iniţiatorii demersului legislativ nu va fi atinsă în întregime, întrucât se poate vorbi despre vânzare imobiliară şi, implicit despre cumpărare, doar în situaţia în care materialele necesare executării lucrării sunt procurate de dezvoltatorul imobiliar ca element esenţial al contractului, iar executarea lucrărilor de construcţii nu se face pe terenul beneficiarului. În cazul în care procurarea materialelor nu constituie decât o clauză accesorie a contractului, al cărui obiect principal este executarea lucrării, privită ca rezultat, sau în cazul în care executarea lucrărilor de construcţii se face pe terenul beneficiarului, ne aflăm în prezenţa unui contract de antrepriză, nu a unui contract de vânzare-cumpărare. Din perspectiva fondului reglementării, potrivit Legii nr. 152/1998, republicată, cu modificările şi completările ulterioare, construirea de locuinţe se realizează de către Agenţia Naţională pentru Locuinţe în cadrul unor programe, aspect care nu se regăseşte în propunerea legislativă. Propunerea legislativă, care se doreşte a se constitui într-o reglementare cu caracter special, nu stabileşte nici mecanismul preluării de către ANL a construcţiei respective în vederea finalizării lucrărilor, raporturile dintre client şi ANL, dintre client şi dezvoltatorul imobiliar, precum şi dintre dezvoltatorul imobiliar şi ANL, fiind confuze.

 Având în vedere cele constatate, membrii celor două comisii au hotărât, cu majoritate de voturi, (2 voturi împotrivă) respingerea propunerii legislative privind protejarea persoanelor care au cumpărat un imobil dar nu au intrat în posesia lui.
  În raport cu obiectul şi conţinutul reglementării, propunerea legislativă face parte din categoria legilor ordinare.

   PREŞEDINTE,                                      VICEPREŞEDINTE,
                      Daniel BUDA                                              Ion CĂLIN
SECRETAR,                                          SECRETAR,

                Gabriel ANDRONACHE                         Gheorghe CIOCAN
Consilier,                                                                                               Expert
     Paul Şerban                                                                                         Roxana Feraru      

